Nous Mahauz, contesse d’Artoys et de Burgoigne et dame de Salins, faisons savoir à touz que, comme messire Girars d’Arguel fust venuz par devant nos et eust conneu en nostre presence qu’il avoit fait son heir en touz ses bienz haut home, noble et puissant messire Jehan de Chalon, seignour d’Allay, nostre chier uncle, et nos requeist que nous ledit Jeham reçuissions en nostre homaige dou fey d’Arguel, que lidiz chevaliers tenoit de nos ligement, lequel fié il deleissoit en nostre main, et nous aions volu et aggreé les choses desusdites, se insi est que nos le puissons faire, et lidiz Girars ausi, selonc le droit et selonc la costume dou païs, nous, por nous et por noz hoirs, avons receu en nostre homaige lige ledit messire Jehan, por lui et por ses hoirs, dou fié d’Arguel dessusdit, selonc ce que li fié l’aporte, sauf le droit de nous et d’atrui. En tesmoignaige de ce, nous avons mis nostre seel en cex presentes lettres, données à Paris le mecredi après mi queresme, en l’an de grace mil CCC et cinc.